Oficialusis leidinys 304 E , 01/12/2005 p. 0373 - 0375



P6_TA(2005)0050 Plieno sektorius Europos Parlamento rezoliucija dėl plieno sektoriaus Europos Parlamentas, - atsižvelgdamas į Europos Sąjungos Pagrindinių teisių chartiją, ypač jos nuostatas dėl socialinių teisių, ir EB sutarties 136 straipsnį, pagal kurį valstybių narių tikslas yra skatinti užimtumą, geresnes gyvenimo ir darbo sąlygas, tinkamą socialinę apsaugą, dialogą tarp vadovų ir darbuotojų, žmogiškųjų išteklių plėtojimą siekiant ilgalaikio didelio užimtumo ir kovojant su atskirtimi, - atsižvelgdamas į 2002 m. kovo 11 d. Europos Parlamento ir Tarybos direktyvą 2002/14/EB dėl darbuotojų informavimo ir konsultavimosi su jais sistemos sukūrimo [1], taip pat direktyvas 98/59/EB [2] ir 94/45/EB [3]; kadangi dvi pastarosios direktyvos yra susijusios su valstybių narių dialogo tarp vadovų ir darbuotojų priemones reglamentuojančių teisės aktų derinimu, - atsižvelgdamas į savo ankstesnes rezoliucijas dėl plieno pramonės ir pramonės restruktūrizavimo bei įmonių susijungimo, ir ypač 2004 m. vasario 12 d. vienbalsiai priimtą rezoliuciją dėl geležies ir plieno sektorių krizės, susijusios su byla AST/Thyssen Krupp (Terni, Italija) [4], - atsižvelgdamas į toliau prarandamas darbo vietas Europos plieno pramonėje, - atsižvelgdamas į Darbo tvarkos taisyklių 103 straipsnio 4 dalį, A. kadangi Europa buvo pradėta kurti įsteigus Europos anglies ir plieno bendriją (EAPB), B. kadangi Lisabonos strategija siekiama ES paversti konkurencingiausia ir dinamiškiausia žiniomis pagrįsta ekonomika pasaulyje, galinčia pasiekti nuolatinį ekonomikos augimą kartu sukuriant daugiau ir geresnių darbo vietų ir užtikrinant geresnę socialinę sanglaudą, C. susirūpinęs dėl atsisakymo dalyvauti aukšto lygio technologijų gamyboje, kuri pastaraisiais metais buvo vertinama kaip technologinės patirties ir žinių pavyzdys, ir kurią dėl to reikia saugoti, D. atsižvelgdamas į ES suinteresuotumą sudaryti sąlygas, kuriomis galėtų toliau vykti pramoninė veikla, kurioje įdarbinama didelė dalis išsiplėtusios Europos dirbančių gyventojų, E. kadangi solidarumą reikia tvirtai išreikšti tiek dabar, tiek ateities kartoms per ekonominę ir socialinę sanglaudą, kuri padės ES sunkumus patiriantiems regionams ir gyventojų grupėms panaikinti skirtumus, pasinaudojant padidėjusiu augimu ir konkurencingumu, F. kadangi Thyssen-Krupp nesilaikė su Italijos vyriausybe sudaryto susitarimo dėl savo gamyklos Terni mieste, pagal kurį plieno gamykla turėjo išlikti mainais už paramą infrastruktūros ir išlaidų energijai, G. kadangi jokia su pramone susijusia priežastimi negalima pateisinti to, kad nebuvo laikomasi 2004 m. birželio mėnesio susitarimo, ypač atsižvelgiant į tai, kad bendrovės grynasis pelnas išaugo 55 proc. ir dabar siekia 844 mln. eurų, H. kadangi praėjus mažiau nei vieneriems metams nuo minėto susitarimo, bendrovė vėl paskelbė savo ketinimus uždaryti magnetinio plonalakščio plieno gamyklas, išliekant grėsmei, kad kitais metais bus uždarytos visos kalvės; kadangi jokia su pramone susijusia priežastimi negalima pateisinti nei visų susijusių šalių pasiekto susitarimo nesilaikymo, nei Thyssen-Krupp gamyklos Terni mieste išmontavimo, I. kadangi magnetinio plieno gamybos Terni mieste sumažinimas iš esmės reikš, kad Italijoje bus prarastas šis strateginis pramonės sektorius, ir tai turės rimtas pasekmes ekonomikos konkurencingumui ir jaunų kvalifikuotų žmonių užimtumui, J. atsižvelgdamas į dideles viešąsias investicijas, įskaitant 2 tikslo struktūrinius fondus ir Europos socialinio fondo skirtas lėšas vietinės sistemos, infrastruktūros ir profesinio mokymo plėtojimui, iš kurių AST Thyssen-Krupp turėjo naudos, K. atsižvelgdamas į vėl kilusius susijusių darbininkų, jų profesinių sąjungų, vietinės bendruomenės ir vietinės valdžios atstovų protestus, 1. ragina Komisiją priimti ryžtingesnę strategiją dėl pramonės restruktūrizavimo ir jo socialinių padarinių, kaip jau buvo prašoma anksčiau minėtoje 2004 m. vasario 12 d. Europos Parlamento rezoliucijoje; 2. ragina valstybes nares ir Komisiją skatinti iniciatyvas, kuriomis siekiama užkirsti kelią Europos plieno pramonės mažinimui ir kvalifikuoto darbo vietų praradimui dėl to, ypač tuose pavyzdiniuose centruose, kuriuose buvo daug investuojama į naujoves; 3. ragina Thyssen Krupp po to, kai taip įsikišo Italijos vyriausybė ir Komisija, išlaikyti esamą darbuotojų skaičių, laikytis 2004 m. birželį pateikto investicijų plano ir vystyti kitas gamybos šakas (lydinių ir titano), tiesiogiai nesusijusias su pagrindiniu jos verslu - nerūdijančio plieno gamyba; 4. išreiškia solidarumą su susijusiais darbuotojais ir jų artimaisiais, dirbančiais AST gamykloje ar susijusioje veikloje, kurių darbo vietoms dabar iškilo grėsmė; 5. mano, kad Bendrijos fondų naudojimui, ypač pramonei skirtam finansavimui ir finansavimui iš Europos socialinio fondo, turėtų būti keliamos konkrečios taisyklės, susijusios su naudą gaunančios įmonės įsipareigojimais naujovėms, vietos plėtrai, užimtumui ir gamybai toje teritorijoje ilguoju laikotarpiu; ypač ragina laikytis taisyklių naudojimuisi Struktūriniais fondais ir jas stiprinti; 6. ragina Komisiją ir valstybių narių vyriausybes priimti teisės aktus dėl įmonių socialinės atsakomybės siekiant darnaus vystymosi; 7. mano, kad Europa turi skatinti naujoves plėtodama savo pramonės interesus, ypač pažengusių ir aukštųjų technologijų sektoriuose, remdama tinkamus pramonės perkėlimo planus; pabrėžia, kad investicijas į tyrimus ir taikomąją veiklą galima panaudoti naujoms medžiagoms, projektams ir procesams, kurie gali performuoti tradicines pramonės šakas, kurti; 8. kviečia Komisiją pateikti komunikatą apie dabartinę plieno sektoriaus būklę ir sukurti aukšto lygmens grupę šio sektoriaus klausimu; 9. ragina Komisiją baigus galioti EAPB sutarčiai pateikti strategiją plieno sektoriaus ateities perspektyvoms siekiant skatinti nepriklausomus Europos pajėgumus šiame sektoriuje; 10. ragina valstybes nares skatinti ir suintensyvinti socialinį dialogą remiantis valstybių narių ir Europos teisės aktų dėl darbuotojų informavimo ir konsultavimosi su jais laikymusi bei priimti veiksmingas priemones siekiant apsaugoti profesinių sąjungų atstovus; 11. ragina Komisiją dirbti siekiant, kad PPO ir EBPO lygiu būtų priimtas sprendimas, kuriuo būtų užtikrinta Sąjungos plieno pramonės apsauga tarptautinėje rinkoje; 12. paveda Pirmininkui perduoti šią rezoliuciją Tarybai, Komisijai, valstybių narių vyriausybėms ir parlamentams, PPO, EBPO ir socialiniams partneriams. [1] OL L 80, 2002 3 23, p. 29. [2] 1998 m. liepos 20 d. Tarybos direktyva 98/59/EB dėl valstybių narių įstatymų, susijusių su kolektyviniu atleidimu iš darbo, suderinimo (OL L 225, 1998 8 12, p. 16). [3] 1994 m. rugsėjo 22 d. Tarybos direktyva 94/45/EB dėl Europos darbų tarybos steigimo arba Bendrijos mastu veikiančių įmonių ir Bendrijos mastu veikiančių įmonių grupių darbuotojų informavimo bei konsultavimosi su jais tvarkos nustatymo (OL L 254, 1994 9 30, p. 64). Direktyva su pakeitimais, padarytais Direktyva 97/74/EB (OL L 10, 1998 1 16, p. 22). [4] OL C 97 E, 2004 4 22, p. 637. --------------------------------------------------